Kuopiossa lomaileva saksalaisperhe yllättyi kylmästä säästä: "Kai tämä loppuu joskus?"

Petra ja Andreas Dier sekä Bruno-koira saapuivat torstaina Kuopion Rauhalahden leirintäalueelle. Renja Nurmi

Kaisu Lötjönen

Kuopion Rauhalahden leirintäalueella on tällä viikolla majoittunut kylmästä säästä huolimatta jo useita lomalaisia. Torstaina leirintäalueelle saapui saksalainen Dierin perhe.

Andreas ja Petra Dier sekä Bruno-koira lomailevat ensimmäistä kertaa Suomessa. Kylmä sää tuli heille yllätyksenä.

– En edes viitsi sanoa, miltä sää tuntuu. Täällä on nyt viisi astetta lämmintä, kun Saksassa on 21, Andreas Dier naurahtaa.

Dierin perheen tarkoituksena on jatkaa matkaa jo perjantaina kohti Rovaniemeä. Sieltä reitti kulkee Ruotsiin ja kolmen viikon päästä takaisin Saksan Leipzigiin. Ennen Pohjois-Savoa, saksalaiset viettivät aikaa Etelä-Suomessa.

– Helsingissä oltiin viime viikolla ja silloin oli aivan ihana sää. Kai tämä kylmyys loppuu joskus? Andreas kysyy huolestuneena.

Myös maaninkalaiset Piritta Ryynänen ja Petri Komara perheineen ovat hämmästelleet kylmää kesäkuuta. He leireilevät Kuopion Rauhalahdessa nyt jo kolmatta kesää.

– En muista, että koskaan aikaisemmin olisi ollut näin kylmää. Harmittaahan se, kun on viileää, ei voi tehdä oikein mitään, Piritta Ryynänen sanoo.

Perhe on varautunut sään muutoksiin varavaatteilla ja runsaalla tekemisellä. Ainoa ulkoilmasta täysillä nauttiva on Kaapo-koira.

– Uimaan olisi kiva mennä, jos olisi lämpimämpää. Melkein tässä on jo parta jäässä, Petri Komara nauraa.